钦定古今图书集成/明伦汇编/官常典/第355卷 > 曹璘
## 钦定古今图书集成/明伦汇编/官常典/第355卷 > 曹璘

按《明外史》本传：“璘字廷晖，襄阳人，成化十四年进士，
授行人。久之，选授御史。孝宗嗣位，疏言梓宫发引，陛
下宜衰绖杖履，送至大明门外，拜哭而别，率宫中行
三年丧。贵妃万氏有罪，宜告于先帝，削其谥，迁葬他
所。帝纳其奏，而戒勿言贵妃事。顷之，请用王恕为内
阁，擢李文祥，召南京大寮何乔新、黎淳、黄孔昭于朝”，
置陈献章、张元祯、林俊于左右；复先朝言事谪官于
大节、徐镛、何珖、王纯、张吉、苏章、赵明、丁玑等官；放遣
宫中怨女；罢撤监督京营及镇守四方太监。又言：“梁
芳以指挥袁辂献地建寺，请令袭广平侯爵，以数亩
地得侯。勋臣谁不解体，宜亟为革罢。”疏奏，帝颇采焉。
弘治元年七月上言：“近日星陨地震，金、木二星昼见，
雷击禁门，皇陵雨雹，南京内园灾。狂夫叫阍，《景宁》白
气飞腾，而陛下不深求致咎之由，以尽弭灾之实。经
筵虽御，徒为具文，方举辄休，暂行遽罢。一年之中，彊
半不学。日所接者，宦官、宫妾而已。所谓一日暴之，十
日寒之者也。愿日御讲殿，与儒臣论议。”罢大学士刘
吉、徐溥，尚书周洪谟，“侍郎李嗣、何琮、吕雯、谢宇，以消
天变。臣昨冬曾请陛下墨衰视政，今每遘节序，辄渐
御黄衮，从官朱绯，三年之间，为日有几？宜但御浅服。
且陛下方谅暗，少监郭镛乃请选妃嫔，虽拒勿纳，镛
犹任用，何以解臣民疑？祖宗严自宫之禁，今此曹干
进纷纭，当论罪。朝廷特设书堂，令翰林官教习内使，
本非高皇帝制。词臣多夤缘以干进，而内官亦且假
儒术以文奸，宜速罢之。诸边有警，辄命京军北征。此
辈骄惰，久不足用。乞自今勿遣，而以出师之费赏边
军。”帝得疏不喜，降旨谯让。已，出按广东，访陈献章于
新会，服其言论，遂引疾归。居山中读书三十年，不入
城市。